钦定古今图书集成/明伦汇编/氏族典/第122卷 > 陈公辅
## 钦定古今图书集成/明伦汇编/氏族典/第122卷 > 陈公辅

按《宋史陈公辅传》：“公辅，字国佐，台州临海人。政和三
年，上舍及第，调平江府教授。朱勔方嬖幸，当官者奴
事之，公辅绝不与交。勔不悦，讽权要移公辅越州。累
迁权应天府少尹，除秘书郎。徽宗渡江未还，人情疑
惧，公辅力陈父子之义，宜遣大臣迎奉。钦宗嘉之，擢
为右司谏。论蔡京、朱勔罪恶。时有指公辅为李纲之”
党鼓唱，士庶伏阙者，公辅自列，因辞位后陈三事，语
触时宰，遂得罪，斥监合州税。高宗即位，召还，除尚书
左司员外郎，明年，始达维扬。初，李纲得政，公辅自外
除郎，未至而纲罢，改南剑州，寻予宫观。绍兴六年，召
为吏部员外郎，复授左司谏。公辅感帝知遇，益罄忠
鲠。迁尚书礼部侍郎。会赵鼎言：“进退人才，乃其职分，
疏稍侵公辅。”因力请祠，除集英殿修撰、提举江州太
平观。寻知处州，升徽猷阁待制，仍提举太平观。卒，年
六十六，赠大中大夫。